Bert Cregg frá ríkisháskólanum í Michigan ræðir um áhrif tiltekinnar efnameðferðar á köngla - og sprotavöxt jólatrjáa . Helstu vísindamenn á sviði jólatrjáarannsókna sækja ráðstefnuna Í morgun hófst fræðileg alþjóðleg ráðstefna um jólatrjáarækt á Hótel Natur Svalbarðsströnd við Eyjafjörð . Þar eru samankomnir margir af helstu vísindamönnum á sviði jólatrjáarannsókna í heiminum og ræða um ræktunaraðferðir , kynbætur , sjúkdóma , meindýr og fleira . Þátttakendur eru á fjórða tug talsins frá Bandaríkjunum , Kanada , Íslandi , Noregi , Svíþjóð , Danmörku , Austurríki , Suður-Kóreu og Ástralíu . Gestgjafi ráðstefnunnar að þessu sinni er Rannsóknastöð skógræktar Mógilsá . Á morgun er sjónum beint að heilsu trjátegunda sem notaðar eru í jólatrjáaframleiðslu , m.a. sjúkdóma og meindýr . Á miðvikudag verður haldið á Hólasand þar sem ráðstefnugestir fá að kynnast uppgræðslu - og skógræktarstarfi á örfoka landi en einnig verður litast um í Mývatnssveit . Á fimmtudag verður hugað að meðferð jólatrjáa eftir að þau eru felld , barrheldni og fleira , og því næst um erfðir og kynbætur jólatrjáa .